als_Latn dik_Latn sag_Latn
Sa shpenzuan deputetët para fushate (Dokument)
Gara mes partive politike për zgjedhjet e 11 qershorit duket se ka nisur shumë më herët. Jo me programe e koncepte politike, por kush po shpenzon më shumë para të taksapaguesve për qëllime të fushatës zgjedhore.
Në fillim të janarit, 4 muaj para se të prishej koalicioni qeverisës PDK-LDK, deputetët e pozitës, por edhe ata të opozitës, duket se e filluan nëpër restorante.
Ndryshe nga herët e kaluara, ata kanë qenë shumë aktiv tre muaj para se të prishej qeveria, me udhëtim zyrtare. Si rrjedhojë edhe shpenzimet për mëditje e akomodim shkojnë mijëra euro.
Por, si asnjëherë më parë, shpenzimet e deputetëve të Kuvendit të Kosovës për tre muajt e parë të këtij viti, janë mbi 40 mijë euro vetëm për dreka zyrtare.
Në raportin e shpenzimeve të Kuvendit, për tre muaj e parë të këtij viti, një kopje të te cilit e posedon Gazeta Fjala, figurojnë dhjetëra restorante e hotele nëpër Kosovës, ku deputetët dyshohet se kanë ushtruar aktivitet elektoral me para të shtetit.
Drekat në disa raste kanë shkuar në mijëra euro.
Në një rast janë shpenzuar plot 7 mijë e 350 euro vetëm për një drekë zyrtare në restorantin e Hib Petrol.
Për drekë, janë shpenzuar 6 mijë e 400 euro tjera në Hotelin “Sëiss Diamond”.
Këto raste janë në mesin e 51 drekave kryesisht elektorale që u shtruan për vetëm 3 muaj.
Raporti i shpenzimeve nuk specifikon saktësisht se në emër të kujt janë bërë faturat, përveç faktit se ato hyjnë në kategorinë e shpenzimeve që kanë kryer deputetët.
Fatura e përgjithshme vetëm për dreka zyrtare tre muajt e parë të këtij viti shkoj në 42 mijë e 697 euro.
Në total shpenzimet e Kuvendit të Kosovës për tre muajt e parë të këtij viti janë për 100 mijë euro me të larta, krahasuar me tre mujorin e vitit 2016. Kështu deri sa me 2016 u shpenzuan 285 mijë e 501 euro në tremujorin e parë, me 2017 për të njëjtën periudhë u shpenzuan 372 mijë e 943 euro.
Shpenzime marramendëse për mëditje u udhëtime jashtë vendit
Raporti i shpenzimeve për tremujorin e parë tregon po ashtu se deputetët e Kuvendit, ndryshe nga herët e kaluara, kanë qenë shumë aktiv këta tre muaj me udhëtim zyrtare. Si rrjedhojë edhe shpenzimet për mëditje shkojnë mijëra euro.
Plot 25 mijë euro deputetet morën mëditje për këta tre muaj. Mëditjet kanë variuar prej 130 euro deri afër 1 mijë euro.
Shpenzimet të larta kanë qenë edhe për akomodim me rastin e udhëtimeve jashtë vendit. 26 mijë euro u shpenzuan për këtë akomodim.
Ndërkaq, 13 mijë e 540 euro u shpenzuan për udhëtime brenda vendit. Raporti tregon se kjo shumë u arritë në vetëm tri raste dhe në të trija përmendet hoteli “Swiss Diamond”, pronë e kandidatit për deputet nga AKR, Behgjet Pacolli. Vërehet se edhe në disa raste deputetët kanë shtruar dreka zyrtare në Swiss Diamond.
15 mijë euro mbushje të VALA-s
Shpenzime të larta vërehen edhe tek ato për telekomunikim. 17 mijë euro deputetët shpenzuan në këtë kategori për tre muaj.
Ajo që bie në sy është se nga kjo shumë 15 mijë euro janë shpenzuar në mbushje të VALA-së, e të cilat u janë shpërndarë deputetëve.
Ndërkaq, 41 mijë euro janë shpenzuar në kategorinë e subvencioneve publike. /Gazeta Fjala/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn